Specialstyrker er enheder der er oprettet og trænet til at udføre specielle missioner. Disse opgaver kan være anti-terror opgaver, opklaring, sabotage eller uddannelse af allierede guerillastyrker. Specialstyrker udgøres ofte af relativt små enheder af soldater med en lang og grundig træning bag sig, og er udrustet med specialiseret udstyr og våben. Oftest er de uddannet til at operere selvstændigt, skjult for fjenden og med en høj grad af samarbejde i grupperne. Betegnelsen specialstyrker er vag. Det er svært at præcisere hvad der er specialstyrker, og hvad der er elitestyrker. Generelt kan man sige at elitestyrker skal kunne udføre de samme opgaver som almindelige hærenheder, bare bedre, mens specialstyrker kan udføre helt specialiserede operationer. Optagelseskravene til specialstyrker er generelt høje, og optagelsesprocessen kan tage år. På grund af styrkernes hemmelige natur er det også normalt med et omfattende sikkerhedscheck. Specialstyrker kendes også under andre navne, fx kommandosoldater, frømænd og anti-terrorkorps.